ເມື່ອວັນທີ່ 18-29 ສິງຫາ 2014 ທີ່ຜ່ານມາ ສະຖາບັນພັດທະນາການບໍລິຫານການສຶກສາ ໄດ້ຈັດກອງປະຊຸມຝຶກອົບຮົມ ຜູ້ອໍານວຍການໂຮງຮຽນປະຖົມສຶກສາ ສໍາລັບບ້ານເປົ້າ ໝາຍທົດລອງ 3 ສ້າງໃນ 8 ແຂວງພາກ ເໜືອຂື້ນ ທີ່ຫ້ອງປະຊຸມຂອງພະແນກສຶກສາທິການ ແລະ ກິລາ ແຂວງອຸດົມໄຊ ໂດຍການເປັນປະທານຂອງ ທ່ານ ສົມດີ ສີລາທອດ ຮອງຫົວໜ້າພະແນກສຶກສາທິການ ແລະ ກິລາ ແຂວງອຸດົມໄຊ, ແລະ ຄະນະປະທານມີ ທ່ານ ທອງໝັ້ນ ສຸກແສງຈັນ ຮອງຜູ້ອໍານວຍການສະຖາບັນພັດທະນາການບໍລິຫານການສຶກສາ, ແລະ ທ່ານ ປະພັດ ຊານາຣັດ ທີ່ປຶກສາສະຖາບັນພັດທະນາການບໍລິຫານການສຶກສາ, ການຝຶກອົບຮົມໃນຄັ້ງນີ້ມີ ຜູ້ອໍານວຍການໂຮງ ຮຽນປະຖົມ ບ້ານເປົ້າໝາຍທົດລອງ 3 ສ້າງໃນ 08 ແຂວງພາກເໜືອເຂົ້າຮ່ວມຄື: ແຂວງ ຜົ້ງສາລີ 05 ທ່ານ, ແຂວງ ຫຼວງນໍ້າທາ 05 ທ່ານ, ແຂວງ ບໍ່ແກ້ວ 05 ທ່ານ, ແຂວງ ອຸດົມໄຊ 05 ທ່ານ,ແຂວງ ໄຊຍະບູລີ 05 ທ່ານ, ແຂວງ ຫຼວງພະບາງ 5 ທ່ານ,ແຂວງ ຫົວພັນ 05 ທ່ານ ແລະ ແຂວງ ຊຽງຂວາງ 04 ທ່ານ ລວມທັງໝົດ 39 ທ່ານ, ເປັນເພດຍິງ 08 ທ່ານ, ກອງປະຊຸມຄັ້ງນີ້ ໄດ້ຮັບການສະໜັບສະໜູນງົບປະມານຈາກລັດຖະບານ ແຫ່ງ ສປປ ລາວ.
ຈຸດປະສົງຂອງກອງປະຊຸມຝຶກອົບຮົມໃນຄັ້ງນີ້ ແມ່ນໄດ້ເນັ້ນໜັກໃສ່ການຍົກລະດັບຄວາມຮູ້, ຄວາມສາມາດ, ທັກສະໃນການບໍລິຫານ-ຄຸ້ມຄອງໂຮງຮຽນ, ການຄຸ້ມຄອງວິຊາການ, ການວາງແຜນ ແລະ ແບບແຜນການນໍາພາໃຫ້ມີປະສິດທິພາບ ແລະ ປະສິດທິຜົນສູງຂື້ນກ່ວາເກົ່າ, ເພື່ອເຮັດໃຫ້ແຜນປະຕິບັດງານແຫ່ງຊາດ ການສຶກສາເພື່ອທຸກຄົນ, ແຜນປະຕິຮູບລະບົບການສຶກສາແຫ່ງຊາດ ຂົງເຂດພັດທະນາຂະແໜງການສຶກສາ ແລະ ແຜນພັດທະນາການສຶກສາແຫ່ງຊາດ 2011-2015 ໄດ້ຮັບການຈັດຕັ້ງປະຕິບັດ ໃຫ້ບັນລຸຜົນສໍາເລັດຕາມຄາດໝາຍຢ່າງມີຄຸນນະພາບ.
ເນື້ອໃນບົດຮຽນທີ່ນໍາເອົາມາຝຶກອົບຮົມໃຫ້ແກ່ຜູ້ເຂົ້າຮ່ວມກອງປະຊຸມໃນຄັ້ງນີ້ ປະກອບມີ 08 ວິຊາດັ່ງນີ້:
- ນະໂຍບາຍຂອງພັກ-ລັດຕໍ່ວຽກງານການສຶກສາ.
- ການຄຸ້ມຄອງໂຮງຮຽນ.
- ຫຼັກການບໍລິຫານ.
- ພາວະຜູ້ນໍາ.
- ການວາງແຜນ ພັດທະນາໂຮງຮຽນ.
- ການຄຸ້ມຄອງການເງິນ ແລະ ຊັບສິນຂອງໂຮງຮຽນ.
- ຍຸດທະສາດກິລາລາວ.
- ການປະກັນຄຸນນະພາບການສຶກສາ.
- ການຟັງການອະທິບາຍ-ຊີ້ແຈງຂອງວິທະຍາກອນ, ການຄົ້ນຄວ້າ, ການສົນທະນາ, ການແລກກປຽນປະສົບການ ແລະ ການປະກອບຄໍາຄິດຄໍາເຫັນຕາມຂະບວນການຝຶກອົບຮົມ ຕະຫຼອດໄລຍະ 10 ວັນ ສັງເກດເຫັນວ່າ ສໍາມະນາກອນໄດ້ ເພີ້ມຄວາມຮັບຮູ້ ແລະ ຄວາມເຂົ້າໃຈກ່ຽວກັບວຽກງານການບໍລິຫານ ແລະ ການຄຸ້ມຄອງການສຶກສາສູງຂຶ້ນກວ່າເກົ່າ, ສາມາດປະຕິບັດກິດຈະກໍາ ແລະ ສະເໜີບົດຄົ້ນຄ້ວາຕາມວິທະຍາກອນ ໄດ້ແນະນໍາໄດ້ດີ. ເຫັນໄດ້ຈາກການປະເມີນຜົນ, ຕີລາຄາຄວາມຮູ້, ຄວາມສາມາດ, ທັກສະ ແລະ ທັດສະນະຄະຕິ ໂດຍໃຊ້ຮູບການທົດສອບຄວາມຮູ້ຂອງຜູ້ເຂົ້າຮ່ວມການຝຶກອົບຮົມທຸກຄົນ.